Carl Söderberg
Ura > Seuraura

Söderberg on Malmö IF:n kasvatti. Hän voitti kaudella 2001–2002 koko J18 Allsvenskanin piste- ja syöttöpörssin tehoilla 9+20=29. Söderberg edusti samalla kaudella myös Malmön J20-joukkuetta, jossa hän voitti J20 SuperElitin hopeaa. Kaudella 2002–2003 Söderberg oli tehoilla 17+18=35 Malmön J20-joukkueen paras syöttäjä ja toiseksi paras pistemies. Hän sijoittui J20 SuperElitin pistepörssissä viidenneksi Frölunda HC:n Kalle Olssonin kanssa. Kaudella 2003–2004 Söderberg voitti tehoilla 23+25=48 koko sarjan piste-, maali- ja syöttöpörssin sekä hopeaa. Hän debytoi samalla kaudella myös Elitserienissä tehden tehot 1+1=2 sekä 24 runkosarjaottelussa että kahdeksassa Kvalserien-ottelussa.
St. Louis Blues varasi Söderbergin toisella kierroksella 49. pelaajana NHL:n varaustilaisuudessa 2004. Kaudella 2004–2005 hän pelasi Malmö Redhawksissa 38 runkosarja- ja seitsemän Kvalserien-ottelua tehden viisi syöttöpistettä. Söderberg pelasi osan kaudestaan lainalla HockeyAllsvenskan-joukkue Mörrum GoIS:ssä ja vielä Malmön J20-joukkueessa, joista Söderberg myös vahvisti kevään 2005 pudotuspeleissä. Malmön miesten joukkue putosi kaudeksi 2005–2006 Allsvenskaniin, jolloin hän oli tehoilla 15+24=39 joukkueen toiseksi paras pistemies Juha Riihijärven kanssa. Maömö nousi taas kaudeksi 2006–2007 takaisin Elitserieniin.
Kesäkuussa 2006 Söderberg teki kolmivuotisen tulokassopimuksen St. Louis Bluesin kanssa. Hänet kuitenkin lainattiin vielä Malmöhön kaudeksi 2006–2007. Söderberg teki 31 runkosarjaottelussa tehot 12+18=30, joilla hän oli joukkueen paras syöttäjä sekä toiseksi paras pistemies ja maalintekijä Mikael Wahlbergin jälkeen. Hän jatkoi myös kaudella 2007–2008 lainalla Malmössä, tällä kertaa taas sarjatasoa alempana Allsvenskanissa. Söderberg oli tehoilla 15+29=44 joukkueen kolmanneksi paras pistemies. Hän oli tehoilla 7+7=14 Malmön paras pistemies, maalintekijä ja syöttäjä Kvalserienissä, mutta joukkue jäi kuitenkin ilman sarjanousua.
Kaudella 2008–2009 Söderberg jatkoi Malmössä uudella kolmivuotisella sopimuksella, jonka hän teki lokakuussa 2008. Söderberg teki Allsvenskanin yhden kauden piste-ennätyksensä tehoilla 18+41=59, joilla hän oli joukkueen paras pistemies ja syöttäjä. Söderberg sijoittui sarjan piste- ja syöttöpörssissä neljänneksi. Kaudella 2009–2010 hän oli tehoilla 20+31=51 Malmön paras pistemies ja maalintekijä. Söderberg sijoittui Allsvenskanin piste- ja maalipörssissä seitsemänneksi AIK IF:n Christian Sandbergin kanssa. Kaudella 2010–2011 hän jakoi tehoilla 12+34=46 Malmön sisäisen pistepörssin voiton Morten Greenin kanssa. Söderberg sijoittui Allsvenskanin syöttöpörssissä toiseksi Örebro HK:n Conny Strömbergin kanssa ja jakoi pistepörssin kymmenennen sijan kolmen muun pelaajan kanssa.
Kaudeksi 2011–2012 Söderberg siirtyi vuoden mittaisella sopimuksella Linköpings HC:hen. Syyskuussa 2011 hän jatkoi sopimustaan kolmella vuodella. Söderberg oli kaudella 2011–2012 tehoilla 14+21=35 Linköpingin toiseksi paras pistemies Pär Arlbrandtin jälkeen. Kesäkuussa 2012 hän pidensi sopimustaan vuodella kevääseen 2016 saakka.. Sopimuksestaan huolimatta Söderberg lähti Linköpingistä NHL:aan kauden 2012-2013 päätteeksi. Osoitteena oli Boston Bruins, joka oli hankkinut hänen pelioikeutensa St. Louis Bluesilta kesällä 2007 vaihdossa maalivahti Hannu Toivoseen.. Bostonissa Söderberg ehti pelaamaan vielä samana keväänä kuusi NHL-ottelua ja jatkoi joukkueessa kaksi seuraavaakin kautta. Kesällä 2015 Bruins kauppasi hänet Colorado Avalanchelle vastineeksi 6. kierroksen varausoikeudesta vuoden 2016 varaustilaisuudessa. Coloradossa Söderberg pelasi neljä kautta ja keäsllä 2019 hänet myytiin Arizona Coyotesille vaihdossa Kevin Connautoniin ja 3. kierroksen varausoikeuteen vuoden 2020 varaustilaisuudessa.
Joulukuussa 2020 Söderberg teki vapaana agenttina Chicago Blackhawksin kanssa yksivuotisen ja miljoonan dollarin arvoisen sopimuksen.. Huhtikuussa 2021 Blackhawks myi Söderbergin takaisin Coloradoon saaden vastineeksi Josh Dickinsonin ja Ryder Rolstonin NHL-oikeudet. Dickinson oli AHL/ECHL -pelaaja ja Rolston lupaava yliopistopelaaja. Coloradossa Söderberg pelasi kauden 2020-2021 loppuun ja palasi sen jälkeen takaisin Ruotsiin Malmö Redhawksin joukkueeseen. Söderberg pelasi Malmössä kaksi kautta ja lopetti sitten uransa kevääseen 2023.